Sunwolves se tande finaal getrek | Netwerk24
01 Junie 2020 08:12
Garth April bars vroeër vanjaar weg met die bal tydens 'n Superrugbywedstryd. Foto: Getty Images
Weens die Covid-19-pandemie is die Superreeks vroeër vanjaar uitgestel, maar daar was onderhandelings agter die skerms aan die gang om die Japannese span by die Aussie-reeks in te sluit. Vir die Sunwolves sou dit die geleentheid wees om vir oulaas tande te wys, aangesien dit in elk geval hul laaste seisoen in die Superreeks is.
The Japan Times berig dat die besluit deels geneem is weens die logistieke nagmerrie om weens Covid-19 tussen lande te reis.
Selfs al sou die Sunwolves na Australië kon reis, sou hulle vir 14 dae in kwarantyn moes wees met hul aankoms en 'n permanente basis moes kry vir die kompetisie wat na verwagting oor 12 weke gaan strek.
Die beoogde Aussie-reeks sal na verwagting vroeg in Julie begin.
Yuji Watase, uitvoerende hoof van die Sunwolves, sê in 'n verklaring op die span se webtuiste dit is nie die uitkoms waarop daar gehoop is nie.
"Dit is verskriklik teleurstellend, maar die realiteit is dat die Sunwolves se tyd in Superrugby tot 'n einde gekom het. Dit was vir ons 'n eer en voorreg om deel te wees van die taaiste rugbykompetisie in die wêreld.
"Ons wil graag al ons wonderlike ondersteuners, borge, vennote, spelers en personeel bedank vir alles wat hulle vir rugby in Japan en die Sunwolves gedoen het," sê Watase.
Heelwat Suid-Afrikaners was deel van die Sunwolves se spelerskorps die afgelope seisoen. Rudy Paige, JJ Engelbrecht en Garth April is die bekendste, met eersgenoemde twee wat albei voormalige Springbokke is. – Sportredaksie